NaiveNeuron/SloPal huggingface dataset:
Blcháč, Ján, poslanec NR SR (2024-09-11):
Ďakujem za slovo. Vážený pán kolega Viskupič, vy ste boli súčasťou vlády, ktorá zaťažila za ostatné tri a pol roka verejné financie zhruba viac než 20 mld. eur, preto je problém s verejnými financiami a preto treba niečo robiť krok po kroku. Asi si to treba priznať a prispôsobiť tomu svoju pokoru a postoje. Ale hovorili ste tiež, ste sa dotkli okrem teda tabakových výrobkov aj cien benzínu a cien potravín a ja vás chcem informovať, že ceny benzínu sú napriek existujúcim sadzbám spotrebnej dane na najnižšej úrovni za ostatných päť-šesť rokov a že ceny potravín v priemere klesli za ostatné obdobie o 4 % a keď sa pozeráte, keď prechádzate Slovenskom po cestách, na bilbordoch sú odkazy od obchodných reťazcov, že ceny naďalej padajú. To znamená, že, nečítate? Ja to čítam. No a treba si to uvedomiť a aj to asi potvrdiť. Chcem tiež pripomenúť, že ministerstvo financií, máme o tom, samozrejme, informácie, v priebehu, medzi prvým a týmto čítaním vykonalo viacero rokovaní so zástupcami výrobcov tabakových výrobkov a vlastne toto je taká akoby zhoda. Neevidoval som žiadne nejaké odpory k tomuto, k tomuto riešeniu, ktoré sa predkladá, preto budem rád, ak ho podporíme. Ďakujem pekne.
Kondrót, Maroš, poslanec NR SR (2014-06-25):
Ďakujem pekne. Vážená pani podpredsedníčka, vážený pán minister, kolegyne, kolegovia, dovoľte mi predložiť spoločnú správu výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov, máme to ako tlač 974, v druhom čítaní. Výbor Národnej rady Slovenskej republiky pre hospodárske záležitosti podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky. Národná rada Slovenskej republiky uznesením č. 1144 zo 14. mája 2014 pridelila predmetný návrh zákona na prerokovanie týmto výborom: ústavnoprávnemu výboru, výboru pre financie a rozpočet a Výboru Národnej rady Slovenskej republiky pre hospodárske záležitosti. Výbory prerokovali návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona podľa § 75 ods. 2 rokovacieho poriadku. Návrh zákona odporúčali Národnej rade Slovenskej republiky schváliť: ústavnoprávny výbor uznesením č. 433 z 20. júna 2014, Výbor Národnej rady pre financie a rozpočet uznesením č. 295 zo 14. júna 2014 a Výbor Národnej rady Slovenskej republiky pre hospodárske záležitosti č. 327 z 24. júna 2014. V časti IV spoločnej správy sú tri body, ktoré, gestorský výbor odporúča o nich hlasovať spoločne o všetkých pozmeňujúcich návrhoch a s odporúčaním gestorského výboru schváliť. Gestorský výbor na základe stanovísk výborov k predmetnému návrhu zákona, vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov, schváliť, schváliť v znení pozmeňujúcich a doplňujúcich návrhov uvedených v tejto spoločnej správe, v ktorej gestorský výbor odporúčal schváliť. Spoločná správa výborov o výsledku prerokovania návrhu zákona v druhom čítaní bola schválená uznesením č. 327 z 24. júna 2014. Týmto uznesením výbor zároveň poveril spoločného spravodajcu predložiť návrhy podľa § 81 ods. 2, § 83 ods. 4 a § 84 ods. 2 a § 86 rokovacieho poriadku Národnej rady Slovenskej republiky. Ďakujem, pani predsedajúca, skončil som.
Fico, Robert, podpredseda NR SR (2011-07-07):
Pán podpredseda, opäť ste uplatnili dvojaký meter a budem mať procedurálny návrh. Pretože v mojom prípade ste najskôr nechali prejsť všetky faktické poznámky a povedali ste, že môžem s procedurálnym návrhom vyjsť až po faktických poznámkach. V tomto prípade ste uprednostnili procedurálny návrh pána predsedu parlamentu a nedali ste možnosť vystúpiť, čiže porušili ste rokovák, je to dvojaký meter, poškodzujete opozíciu, pán podpredseda parlamentu. Faktické poznámky mali prejsť a potom mali byť procedurálne, takto ste to urobili v našom prípade. Porušili ste rokovací poriadok. (Potlesk.)
Pčolinský, Peter, poslanec NR SR (2019-06-20):
Vážený pán predsedajúci, vážený pán minister, kolegovia. Pred chvíľou pán minister povedal, že dlhé roky tu nikto nič nerobil. V marci 2016 boli voľby, teraz máme rok 2019, táto vládna koalícia s tým nič nerobila posledné tri roky. A keď už to vyzeralo, že sa ide robiť, tak už nebola ministerka, prišiel nový minister, ktorý to chcel urobiť inak, lebo návrh pani ministerky, na ktorom vládna koalícia vyše roka pracovala, boli tam desiatky stretnutí v rámci koalície k tomuto, odborných skupín, tak z mesiaca na mesiac už to nebol dobrý návrh. Dobre. Pán minister priniesol návrh zákona, ktorý má čiastočne vyriešiť tento problém. Úprimne povedané, nechce sa mi to rozoberať dopodrobna, ale tak zaujímajú ma nejaké veci k tomuto vášmu návrhu, pán minister. Asi sa zhodneme na tom, že exekúcia je zastavená, keď súd doručí uznesenie o zastavení exekúcie. Dobre hovorím? Oprávnený dá návrh na zastavenie exekúcie a súd musí vydať rozhodnutie o zastavení exekúcie. Ale súd musí ešte potom poslať doložku právoplatnosti. A až potom je exekúcia zastavená. Čo to znamená v praxi? Sám ste, pán minister, povedali, že aj malé okresné súdy majú desaťtisíce spisov. Áno, je to tak. Mnohé majú 50-, 60-, 70-tisíc spisov exekučných. Trvá roky, roky, kým vyplatené exekúcie je súd schopný vydať rozhodnutie o zastavení exekúcie. V mojom prípade to trvalo osem rokov, aj to vtedy, keď som niekoľkokrát volal na okresný súd, či sú normálni a nevedia za osem rokov vydať jedno rozhodnutie. Lebo stále svietim v registri exekúcií. Človek má stále zablokovaný účet. Si, pán minister, predstavte, že exekúcia je vyplatená a vy roky naďalej máte zablokovaný účet exekútorom, lebo rozhodnutie ešte nie je právoplatné, lebo okresný súd ešte nebol schopný za roky vydať rozhodnutie o zastavení. A aj keď ho vydá, čakáte roky, kým súd pošle doložku právoplatnosti. A až potom je exekúcia zastavená. A teraz mi povedzte, pán minister, týmto vaším zákonom sa „zastaví“, koľko asi tých exekúcií? Plus-mínus? Neviem, 2,6 mil., to je číslo, ktoré okresné súdy, resp. súdy, kde sú tie spisy, budú musieť vydať rozhodnutie o zastavení... (Reakcia predkladateľa.) Že paušálne? Zo zákona? Dobre, dobre, beriem. Osobne si myslím, osobne si myslím, že tento zákon spôsobí tak či tak obrovský chaos na súdoch v exekučných spisoch, a osobne si myslím, že tým ľuďom nijako nepomôžete. Pomôžete možno súdom. Pomôžete možno súdom. Pán minister, keď chcete reagovať, môžte stlačiť gombík, môžte sa prihlásiť po mne do rozpravy. Ja som vám do reči neskákal, hoci som mal chuť. Čiže skúste aj vy... (Prerušenie vystúpenia predsedajúcim.)
Fecko, Martin, poslanec NR SR (2013-09-19):
Ďakujem pekne, pán predseda. V rozprave vystúpil jeden poslanec, nepodal žiadny pozmeňujúci návrh. Dajte, prosím, hlasovať o tom, že predmetný návrh zákona postúpime do druhého čítania.
Števulová, Zuzana, poslankyňa NR SR (2024-01-19):
Ďakujem. Ďakujem aj tebe, Jano, za znova vynikajúci príspevok. Ja by som sa pristavila pri tom, ako si hovoril, že teda koalície tvrdí alebo teda premiér Fico tvrdí, že ani snáď nemá obdobu tá dĺžka tej diskusie o tomto zákone. No, ono je to podľa mňa trošku ako keby sa nám aj alebo celému systému spravodlivosti vysmieval, pretože reálne to, o čom sa bavíme, to je vlastne úplne jedno, že či tu dnes diskutujeme 6., 20., 35. alebo 86. deň, pretože v skutočnosti sa bavíme, nebavíme sa o nejakom jedno paragrafovom novelizačnom bode, ktorý upravuje, ja neviem, už aj nech by len upravoval ten inštitút spolupracujúceho obvineného, kde teda je jediný súvis s rozsudkami Európskeho súdu pre ľudské práva, ktoré som ja teda našla v tej dôvodovej správe, to sú tí bratia Adamčovci. Tak to už by som si teda povedal, že teda budiš. Ale my sa tu bavíme o zásadnej reforme trestného procesu na Slovensku, vrátane rušenia Úradu špeciálnej prokuratúry, teda inštitúcie fungujúcej 20 rokov a to sa proste nemôže udiať skráteným legislatívnym konaním v parlamente. Keď predchádzajúci minister Viliam Karas pripravoval novelu Trestného zákona a Trestného poriadku, trvalo to mesiace. Povedal, že to bude robiť so zapojením širokej odbornej verejnosti a bude hľadať vlastne konsenzus na tej novele a nebude sa snažiť nejakým spôsobom si zľahčovať prácu alebo porušovať ľudské práva. A on aj výslovne povedal, že to nie je jeho novela, na ktorú táto novela filozoficky nadväzuje, dištancuje sa od toho. A keďže počas tvojho príspevku bol prítomný minister spravodlivosti, škoda že si sa ho neopýtal, ako vníma tieto vyjadrenia bývalých ministrov sprav... (Prerušenie vystúpenia časomerom. Potlesk.)
P. Paška, predseda NR SR: (2007-06-21):
Nech sa páči, pán poslanec Jarjabek.
Bagačka, Michal, poslanec NR SR (2013-09-12):
Ďakujem. Budeme hlasovať o bode 8 s odporúčaním neschváliť ho.
V. Veteška, podpredseda NR SR: (2004-05-12):
nasleduje prvé čítanie  o vládnom návrhu zákona o Úradnom vestníku Európskej únie . Vládny návrh zákona ste dostali ako tlač č. 655. Návrh na jeho pridelenie na prerokovanie výborom máte v rozhodnutí č. 682. Prosím podpredsedu vlády a ministra spravodlivosti pána Lipšica, aby uviedol vládny návrh zákona.
P. Hrušovský, predseda NR SR: (2004-12-01):
Otváram rozpravu o tomto bode programu. Do rozpravy som nedostal žiadne písomné prihlášky, preto sa pýtam pánov poslancov, či sa chce niekto okrem pána predsedu a spoločného spravodajcu prihlásiť do rozpravy? Pán poslanec Horák. Končím možnosť ďalších prihlášok do rozpravy. Nech sa páči, pán predseda Farkas.
Blanár, Juraj, podpredseda NR SR (2023-03-16):
Pán poslanec, prepáčte, že vás vyrušujem, ale máme už devätnástu hodinu.
Madej, Róbert, poslanec NR SR (2010-08-10):
Ďakujem veľmi pekne. Vážená pani ministerka, pán minister, pán predseda Národnej rady, panie poslankyne, páni poslanci, ja si len dovolím veľmi v krátkosti a rýchlo k predmetnému návrhu vlády na skrátené legislatívne konanie trošku zapolemizovať s názorom pani ministerky. V prvom rade je potrebné uviesť, že meníme, resp. v prípade, ak Národná rada Slovenskej republiky dá súhlas na skrátené legislatívne konanie, budeme meniť zákon, ktorý ešte nenadobudol účinnosť. To je v praxi aj v legislatívnom procese nie najšťastnejšie riešenie, na ktoré musím upozorniť, a je len vecou názoru, názoru možno súčasnej vládnej koalície, že zákon, ktorý by mal nadobudnúť účinnosť, spôsobí v praxi problémy a o tom by som si tiež dovolil zapolemizovať. Čo sa týka vecného odôvodnenia návrhu vlády na skrátené legislatívne konanie, myslím si, a som o tom presvedčený, že v prípade, ak zákon nadobudne účinnosť, hoci aj keby ste sa rozhodli v riadnom legislatívnom procese návrh zákona schváliť, tak za ten krátky čas možno uvidíme v praxi, ako táto možnosť bude v praxi akceptovaná, aplikovaná súdmi, a možno tie obavy, ktoré máte, sa v žiadnom prípade ani nenaplnia. Dovolím si zapolemizovať s pani ministerkou, ktorá uviedla, že súd bude môcť bezdôvodne vrátiť obžalobu, odmietnuť obžalobu a vrátiť prokurátorovi, pretože s tým, že následne, pokiaľ by sa nevrátila obžaloba, dokazovanie by vykonali súdy. Ja si ale chcem dovoliť pripomenúť, že schválená novela v tomto ustanovení hovorí o možnosti vrátiť, odmietnuť obžalobu a vrátiť vec na došetrenie, ak neboli zabezpečené alebo predložené dôkazy, ktoré pre rozhodnutie súdu sú podstatné a ktoré zabezpečujú, predložené mohli a v konaní mali byť. Ide o to, že možno nekvalitu prípravného konania takýmto spôsobom budeme nahrádzať v súdnom konaní, kde budeme riešiť dlhšie dokazovanie, viacej zaťažíme súdy. A nám sa to možno vďaka nekvalitnému prípravnému konaniu vráti v tom, že vo väčšom rozsahu budú obžalovaní aj oslobodzovaní. V tomto zmysle polemizujem s tým, že či práve tá právna istota toho obvineného, následne obžalovaného je zabezpečená v tom, že bude obžalovaný, že prebehlo možno prípravné konanie, ktoré nedostatočne zabezpečovalo jeho práva, pretože sa neprihliadalo na niektoré dôkazy, na ktoré sa prihliadať malo. A tým aj polemizujem s tým, že či sú splnené podmienky na skrátené legislatívne konanie z toho dôvodu, že by mali byť ohrozené základné ľudské práva a slobody, čo podľa môjho názoru splnené nie sú. Ďakujem pekne.
Laššáková, Jana, podpredsedníčka NR SR (2013-02-12):
Nech sa páči, pán podpredseda vlády, uveďte návrh zákona.
Gál, Gábor, minister spravodlivosti SR (2019-12-04):
Pán poslanec, je to parlament a mali by ste sa správať tak, ako na poslanca by sa patrilo. (Potlesk.) Od tohto sa to odvíja, že ako sa správate vy. Mali by ste ísť príkladom pre všetkých občanov. Že tu klamem. V čom som klamal? Vy ste nie jeden, ja nepoviem, nepoužijem pojem, že klamete. Ja som povedal, že nehovoríte pravdu alebo sa mýlite, lebo odvolal som aj pani predsedníčku, že nikoho som neodvolal. Odvolal som pani predsedníčku Okresného súdu Bratislava I vlani takto, keď sa stratili spisy. Nevy; som, povedal som, že nebudem vymenovávať za predsedov, ani sa nech neprihlásia takí, ktorí majú netransparentné vzťahy, a idú preč z predsedníckych postov ďalší sudcovia. Nebudem vám rozprávať mená. Ale takisto v momente som si zavolal pána predsedu Bratislava III a mal na výber, buď okamžite odíde, alebo ho okamžite odvolám. Takže nerozprávajte také veci, ktoré sa nezakladajú na faktoch. A na ostatné ani nemá zmysel reagovať potom.
Grendel, Gábor, podpredseda NR SR (2021-11-24):
Nechal som vás dohovoriť, pán poslanec, ale začali ste s reakciou na predchádzajúcu faktickú poznámku. Poprosím, vás do budúcna, aby ste si to ustrážili. Pán poslanec Suja.
Paška, Pavol, predseda NR SR (2014-11-10):
Pán poslanec Hlina nie je v sále. Pán poslanec Viskupič takisto, stráca poradie. Pán poslanec Mihál, nech sa páči, do rozpravy.
Šimečka, Michal, podpredseda NR SR (2024-01-19):
Ďakujem pekne. Dáme si teraz chvíľu prestávku a budeme čakať, kým sa vráti zástupca navrhovateľa. Keď sa vráti, môžme pokračovať. (Krátka pauza.) Tak super, pán minister sa vrátil, my môžme pokračovať. Ďalšiu faktickú poznámku má pani poslankyňa Bittó Cigániková.
P. Hrušovský, podpredseda NR SR: (2002-03-21):
Pán poslanec Švantner.
M. Číž, podpredseda NR SR: (2007-03-29):
Ešte s procedurálnym návrhom, pán poslanec László Nagy.
Grendel, Gábor, podpredseda NR SR (2021-06-24):
Ďakujem pekne, pán podpredseda vlády. Pán poslanec, želáte si položiť doplňujúcu otázku v rozsahu dvoch minút? Nech sa páči. Zapnite, prosím, mikrofón pánovi poslancovi Blahovi. Musíte stlačiť trojku.
Petrák, Ľubomír, poslanec NR SR (2016-06-22):
Ďakujem za slovo. Chcem pripomenúť váženým kolegom z výboru pre vzdelávanie, vedu, mládeže a šport, že bude výjazdové zasadnutie výboru v pondelok, aby si usporiadali program tak, aby sa ho mohli zúčastniť. Ďakujem pekne.
Viskupič, Jozef, poslanec NR SR (2012-08-09):
Ďakujem. Keďže včera bol avizovaný nejaký polhodinový prejav, ktorý by mal priniesť nejaké zásadné čísla, aby sme si mohli utvoriť skutočný názor na to, o čom sme presvedčení minimálne v opozícii dávno, tak som si ho veľmi so záujmom vypočul. A skutočne musím uznať, že tie čísla boli predstavené dobre a tabuľky a grafy sedia. Mňa len zaráža jedna vec, čo sa asi pravdepodobne do tabuliek nezmestí. A to je tá vec, ktorú si spomínal úplne na záver vlastne prejavu. A to je nejaké pôsobenie v opozícii, ako keby niekto skladal zbrane. Alebo neviem, či som to dobre pochopil. Preto hovorím, že nikto žiadne zbrane neskladá a nesnaží sa urobiť alebo uľahčiť priechodnosť tejto zmeny. A nikto nie je pripravený hlasovať za zmeny, ktoré vládna strana chystá. Ja chcem iba, aby sa ti aj do budúcna do tabuliek zmestili veci, ako je napríklad to, že politika je vždy umením možného, a preto treba vyhodnocovať dané postavenie svojich síl s jedným takým odporúčaním, že, tak ako hovorili aj ostatní, že aj je dobré, že ten tvoj prejav je zaznamenaný, tak hlavne si treba uvedomiť, dejiny píšu víťazi. A tuná práve je to, že veľa nezodpovedných krokov nás prinieslo do situácií, že sme v opozícii, a je to, že momentálne dejiny nemôžeme písať a ťaháme za veľmi krátky koniec pri tom, čo vládna strana SMER chce urobiť. Ďakujem.
Laurenčík, Milan, podpredseda NR SR (2022-05-24):
Pán poslanec Martin Beluský s faktickou poznámkou.
Grendel, Gábor, podpredseda NR SR (2021-10-26):
Pravdou je, pravda je, pán minister, že s tými vizuálnymi pomôckami je to ošemetné.
Kočiš, Eduard, poslanec NR SR (2020-04-07):
Ďakujem pekne, pán predsedajúci. Pán kolega Ňarjaš, podľa vášho názoru banky na úrokoch zarábajú naozaj iba trošku. Nedovolím si s tým súhlasiť. Mal som kedysi spotrebný úver a viem, že tie úroky sú naozaj neúnosné, jednoducho je to veľa. Dovolím si nesúhlasiť aj s tým, aby, aby jednoducho niektorý váš kolega nazýval poslancov politickými, nie politickými, ale ekonomickými analfabetmi, nakoľko ani ja nemám ekonomické vzdelanie a necítim sa tak. Čo sa týka držania sa jednoduchého gazdovského rozumu, a ten hovorí jednoduchú vec. Keď je 100 eur pre jednoduchého človeka na severe alebo východe Slovenska podľa vás nie až taký veľký peniaz, tak pre banku, ktorá je komerčným subjektom, je to naozaj nič. A jednoducho, tak ako kolega Milan Mazurek povedal, držme sa jednoducho sociálneho cítenia, ktoré v dnešnej dobe a v tejto naozaj ťažkej a zložitej situácii je pre mnohých ľudí to, čo od týchto tu všetkých nás zúčastnených poslancov Národnej rady ľudia očakávajú. Nehádajme sa, hľadajme spoločné riešenia, ale naozaj riaďme sa tým, čo by malo byť pre nás zákonodarný zbor jednoducho na prvom mieste, a to je to, že robme naozaj veci pre ľudí. Ďakujem.
Poliačik, Martin, poslanec NR SR (2011-06-01):
No, u mňa pozmeňovací návrh je to, že sa k niečomu, čo sme tu mali predložené, pridá pár detailov a spraví sa to dokonalým. Pozmeňovací návrh nie je to, že ku jednému riadku, zmene číslice na číslicu sa komplexne prinesie novela niekoľkých zákonov. To je podľa mňa technicky nepoctivé v legislatíve. Takže z toho dôvodu som dal ten návrh, ktorý som dal. Nijak to nesúvisí s tým, či podporujem alebo nepodporujem zníženie počtu poslancov v Národnej rade.
Figeľ, Ján, podpredseda NR SR (2015-09-24):
Ďakujem pekne aj ja za predloženie. Dávam teraz slovo spravodajcovi, ktorého určil navrhnutý gestorský ústavnoprávny výbor, pánovi poslancovi Františkovi Petrovi. Nech sa páči.
P. Paška, predseda NR SR: (2008-05-14):
(Hlasovanie.) 140 prítomných, 117 bolo za, 1 bol proti, 22 sa zdržalo. Konštatujem, že sme návrh pridelili výborom a určili lehoty na prerokovanie. Nech sa páči.
P. Paška, predseda NR SR: (2008-04-09):
(Hlasovanie.) 138 prítomných, 120 za, 14 proti, 3 sa zdržali, 1 nehlasoval. Takže poďme hlasovať o návrhu.
Nehézová, Jana, poslankyňa NR SR (2019-04-02):
Prosím, pán predseda, aby ste dali hlasovať o tom, že Národná rada sa uzniesla prerokovať predložený návrh zákona v druhom čítaní.
Krajčír, Ľuboš, poslanec NR SR (2020-07-14):
Pán predsedajúci, dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: ústavnoprávnemu výboru, výboru pre hospodárske záležitosti a výboru pre zdravotníctvo. Ďalej, aby za gestorský výbor určila hlasovaním Výbor Národnej rady Slovenskej republiky pre hospodárske záležitosti a aby určené výbory návrh zákona prerokovali ihneď.
Laššáková, Jana, podpredsedníčka NR SR (2015-04-22):
Na vystúpenie pána predsedu s faktickými poznámkami desať pánov poslancov, nie, deväť, posledný je pán poslanec Kéry. Nech sa páči, pán poslanec Kadúc. (Reakcia z pléna.) Vo faktických.
J. Danko, poslanec: (2002-07-04):
Pán premiér verejne deklaroval v tejto poslaneckej snemovni, že ozbrojené sily budú reformované. Nedeklaroval v tejto poslaneckej snemovni, že vláda za štyri roky pripraví plán reformy ozbrojených síl. Dámy a páni, zoberte si, ako ste postupovali pri schvaľovaní základných dokumentov reformy ozbrojených síl? Kedy sme prijali v tejto snemovni vojenskú stratégiu Slovenskej republiky, obrannú stratégiu Slovenskej republiky a bezpečnostnú stratégiu Slovenskej republiky? Len prijatie týchto dokumentov trvalo celý rok a od času, keď Rada obrany štátu v decembri 1999 prijala toto opatrenie, prvý taký závažný dokument sme prijali za rok a pol. Byrokratická príprava zásadných dokumentov reformy ozbrojených síl vám toľko trvala! Teraz sme v situácii, keď na poslednom zasadnutí Národnej rady, asi na budúci týždeň, ak sa nám to podarí, prerokujeme Model ozbrojených síl Slovenskej republiky 2010. Dámy a páni, tento premiér nám sľúbil, že zreformuje ozbrojené sily a jeho funkčné obdobie sa má končiť tým, že pripraví pre nasledujúcu vládu len projekt reformy ozbrojených síl. Ďakujem pekne. Ďakujem. Sľúbili ste v tomto zásadnom dokumente, že zavediete do armády obranné plánovanie. Obranné plánovanie je zásadná záležitosť pri tom, aby parlament a vláda mohla kontrolovať efektívnosť vynakladania finančných prostriedkov a regulovať reformu ozbrojených síl. Dámy a páni, každý rok nám sľubujete pri schvaľovaní rozpočtu Slovenskej republiky, že už na budúci rok zavediete obranné plánovanie. Dnes sa vám končí funkčné obdobie, a obranné plánovanie ste nezaviedli! Ďakujem. Tak tu niet času o tom rozprávať, ja vás nebudem školiť o tom, keď neviete, doučte sa. Poprosil by som vás, aby ste ma neprovokovali.
Richter, Ján, minister práce, sociálnych vecí a rodiny SR (2019-09-12):
Ďakujem pekne. Pani poslankyňa, áno, máte pravdu, odďaľujeme, pretože ten proces nie je ukončený a máme záujem, aby ukončený bol, pretože je to jednoducho potrebné, preto je to oddialenie. Ale však treba povedať, že v kontexte tohto zákona úlohou tých pracovníkov nie je vykonávať konkrétne služby, ale skôr tú koordináciu jednotlivých rezortov, polície, školstva a všetkých ďalších subjektov, a to na všetkých úrovniach od regiónu až po ten národný. Takže každopádne si myslím, že pokiaľ bude takto ukotvená tá koordinácia, môže to len pomôcť jednotlivým subjektom pre ten konečný cieľ, ktorý som predtým pomenoval. Ďakujem.
Hlina, Alojz, poslanec NR SR (2013-05-16):
Vážený pán predseda, vážení kolegovia a predkladateľ... (Prerušenie vystúpenia rečníkom, obrátenie sa rečníka k predsedajúcemu k spoločnej konzultácii. Reakcia predsedajúceho.) Je prvýkrát, čiže nemusí byť... Ďakujem pekne. Pán predseda, dúfam, že uznáte, že mi nemôžete uprieť to právo si to vychutnať. (Povedané so smiechom. Smiech v sále a potlesk.) To by som si naozaj vyčítal, keby som v tejto veci nevystúpil, a takto úplne dokázateľne sme si dokázali, že čo stvárame s týmto parlamentom. Takže to je úplne krásne. A pri tej príležitosti spomeniem aj tú výhradu, ktorú som aj tam vtedy spomínal, však meritórne, keď sme v druhom čítaní k tomu zákonu, ale skôr, ako poviem, myslím, že, pán predseda, že pokračovanie dehonestácie parlamentu musí raz skončiť a prestať, i keď niekto povie, že paradoxne, že z mojich úst to ide. Áno, z mojich úst to ide, naozaj je najvyšší čas a jedna z možností, ako sa vrátiť tam, a týmto vzácnym priestorom pre občanov tejto krajiny vrátiť úctu, je aj to, aby sme z toho neurobili to, čo robíte z toho vy. To znamená hlasovacích panákov, ktorí keď stratili koordinát, tak zblbli. Proste to je... (smiech v sále), nič krajšie. Nejako krajšie sa to nemohlo dokázať, len takto a je to neúcta jednak k budove, jednak k ľuďom, občanom, že hlasujeme a nevieme, o čom. Čiže ten môj návrh, ktorý tu je a hovorí o tom, že je možná zmena rokovacieho poriadku, ktorá by to upravila, aby sme nestratili dejovú niť, o čom rokujeme, tak verím, že aj po tejto skúsenosti, ktorá môže byť aj takým znamením pre nás, sa k tomu postavíme zodpovednejšie a nie splachovacím systémom, ako tu fungujeme. A teraz, keď som v druhej rozprave, v druhom čítaní, znova len zopakujem to, čo si myslím, že je dôležité povedať, že ak niekto vyjadril, s niekým podpísal nájomnú zmluvu na dobu neurčitú a dodatočne ešte od neho žiadať, aby podpísal aj súhlas k prihláseniu k trvalému pobytu, mi príde duplicitné, nenáležité, zvláštne – neviem ešte, aký výraz na to použiť – a aj obťažujúce, a aj možné, možné prípadného zneužitia, čo v tejto krajine sme veľakrát svedkom. Teda akého možného zneužitia? Ak niekto vydá nájomnú zmluvu na dobu neurčitú niekomu, trebárs nejaký starosta obce na obecný byt, tak s prihlásením týchto občanov, lebo bude nevyhnutné, môže narábať v zmysle politickej práce. Ja neviem, jak to ešte ináč flagrantnejšie povedať. Čiže ja si myslím, môže dôjsť k určitému zneužitiu, preto znova by sme mali doznať cti, aby sme nezdegradovali tak, jak my tu pred chvíľou, že my robíme zákony, ktoré sú metodikou na výpočet. To sa robí v škole, ale my robíme aj zákony na to, aby nebolo, nebolo možné dochádzať k ich zneužitiu. Tuná je to možné. Čiže môj návrh je taký, aby ste to... Môžem dať teraz procedurálny návrh? (Reakcie z pléna.) Tak veľmi rád ho dávam, verím, že po mojom apeli aj prejde (smiech v sále), aby sa tento v zásade, niekto, poviem, neškodný zákon vrátil na dopracovanie a zapracovalo sa tam to, čo je možné zneužiť, a keďže vieme, kde žijeme, tak aj k tomu zneužitiu dôjde. Ďakujem pekne.
Figeľ, Ján, podpredseda NR SR (2014-07-01):
Ďakujem pekne. Teraz dávam slovo spravodajcovi, ktorého určil navrhnutý gestorský výbor pre financie a rozpočet, pánovi poslancovi Jozefovi Kollárovi. Nech sa páči.
Ďuriš Nicholsonová, Lucia, podpredsedníčka NR SR (2016-11-28):
Ďakujeme pekne, pán Kvorka. Chcem sa opýtať, týmto považujeme teda rozpravu za skončenú. Chcem sa opýtať, pani ministerka, či chcete mať záverečné slovo. Áno, je tomu tak. Nech sa páči.
B. Bugár, podpredseda NR SR: (2004-02-03):
(Hlasovanie.) Prítomných 132 poslancov, za 130, zdržali sa 2. Konštatujem, že body 1, 7, 8, 9 sme schválili. Nech sa páči. M. Demeterová, poslankyňa: Ďalej prosím, aby ste dali hlasovať o bodoch zo spoločnej správy 2 a 3 s odporúčaním gestorského výboru neschváliť.
Galko, Ľubomír, poslanec NR SR (2018-10-24):
Ďakujem pekne. Pán kolega Dostál, len jedna poznámka. Si sa pýtal, že kde bol pán Kotleba, že nebol, že tu nebol cez prestávku? No, pán Kotleba bol s obyvateľom Bašternákovho bytu a predstaviteľmi Slovenskej národnej strany a strany MOST – HÍD v zadnom trakte, kde vykšeftovali tento špinavý kšeft. Je to historická chvíľa, dámy a páni, keď prvýkrát Robert Fico, Béla Bugár a Andrej Danko v priateľskom objatí dohodli politický biznis s Kotlebovou Ľudovou stranou Naše Slovensko. Bez hanby a verejne. Keď už nič iné, tak aspoň táto informácia je a určite bude pre voličov cenná. A druhá poznámka, čo sa týka predstaviteľov politikov z politickej strany SME RODINA, musím povedať, že mňa osobne teda veľmi sklamali. Ďakujem pekne.
Danko, Andrej, predseda NR SR (2018-11-27):
Poslanec Kaliňák.
Glváč, Martin, podpredseda NR SR (2017-06-19):
Ďakujem, pán... S faktickými nikto. Ukončujem možnosť prihlásiť sa. Pán poslanec Sopko.
Laššáková, Jana, poslankyňa NR SR (2011-09-06):
Ja si vôbec to nemyslím, pretože pani ministerka môže stiahnuť tlač 453, ktorá obsahuje tri novely zákonov, a tlač 454 takisto obsahuje tri novely zákonov: zákon o sudcoch, zákon o Súdnej rade a zákon o súdoch. To znamená, že ja sa len pýtam, čo s tým potom, keďže aj jedna tlač, aj druhá tlač obsahuje totožné znenia článkov 1, 2, 3.
Laššáková, Jana, podpredsedníčka NR SR (2013-02-08):
Ďakujem, pani spravodajkyňa. Zaujmite miesto určené pre spravodajcov. Teraz otváram všeobecnú rozpravu. Do rozpravy som nedostala žiadnu písomnú prihlášku. Pýtam sa, či sa niekto hlási do rozpravy ústne. Pán poslanec Hlina. Končím možnosť prihlásiť sa do rozpravy ústne. Nech sa páči, pán poslanec.
Paška, Pavol, predseda NR SR (2014-07-02):
Pán poslanec Hlina, reakcia.
Pellegrini, Peter, predseda NR SR (2024-02-08):
Prezentujme sa a hlasujme o bode 195 druhého pozmeňujúceho návrhu poslanca Galka. (Hlasovanie.) Prítomných 124, za 15, proti 77, zdržalo sa 32. Tento bod sme neschválili.
B. Bugár, podpredseda NR SR: (2005-06-21):
Otváram rozpravu o tomto bode programu a pýtam sa, či sa hlási niekto do rozpravy. Pán poslanec Hanzel. Končím možnosť sa prihlásiť do rozpravy. Pán poslanec, nech sa páči, máte slovo. B. Hanzel, poslanec: Vážený pán predsedajúci, pán minister, kolegyne, kolegovia, ja chápem to, čo ideme teraz robiť, a chápem, že určité veci naša republika musí spraviť, rôzne pristúpenia na medzinárodné dohody a podobne, ale takisto mi nedá, aby som povedal minimálne jednu vec. Chcem povedať toľko, že keby niekto vedome a násilnícky ublížil môjmu dieťaťu tak, že by mu privodil smrť, tak ho bez milosti zabijem. Ďakujem.
Kočiš, Eduard, poslanec NR SR (2022-12-19):
Veľmi pekne ďakujem za slovo, pán predsedajúci. Pani kolegyňa, vy ste taká pomýlená enviroteroristická mladá dáma, ktorá je úplne odtrhnutá od reťaze. Jednoducho tento váš pozmeňujúci návrh zákona nemá nič spoločné s nejakou ochranou ovzdušia. My na Slovensku nemáme žiadne smogové kalamity, my na Slovensku nemáme žiadne smogové no go zóny. Pani kolegyňa, vy si uvedomte, že žijete na Slovensku, nežijete v megalopoliach, ako je Díllí alebo Bombaj, alebo Šanghaj, alebo nejaké Tokio. Jednoducho žijete na Slovensku, kde je päť a pol milióna ľudí. Tvrdíte, že najväčšími znečisťovateľmi alebo najväčším znečisťovateľom ovzdušia sú domácnosti, ktoré vykurujú tuhým palivom. Neviem, kto vám takéto údaje dal, kto takéto štatistiky robil alebo kto takéto veci meral, ale je to čistý blud. Každý jeden človek, každá jedna domácnosť, ktorá vykuruje tuhým palivom, vykuruje dvoj- trojročným úplne suchým drevom, pretože majú buď kombinované kotle, alebo majú čisté kotle na drevnú hmotu. To znamená, takýto kotol nekvalitným spaľovaním by sa jednoducho zničil a bolo by to neekonomické pre rodinu, ktorá vykuruje takýmto tuhým palivom. Jednoducho minimálne množstvá spalín a minimálne množstvá popolčeka sú z takéhoto suchého dreva a či sa budeme baviť o kotlinách, ako je Jelšavská kotlina alebo neviem aká kotlina, kde troška toho smogu z toho spaľovania, pretože tam nie je plynofikácia zavedená nieže úplne, ale vôbec, tak sa tam nachádzajú, lenže to sa vôbec nedá rozprávať o nejakej kalamite alebo o nejakej jednoducho ekoteroristickej odtrhnutej od reťaze, ktorú ste tu teraz rozprávali. Takže v žiadnom prípade tento váš návrh pozmeňujúci nie je o ochrane ovzdušia, ale je to iba o tom, aby sused udával suseda a chodili ešte nejakí ekoteroristi merať popol, merať spaliny z komína. Jednoducho, pani kolegyňa, toto je čistý úlet.
Laššáková, Jana, podpredsedníčka NR SR (2014-11-25):
Pekné popoludnie, vážené panie poslankyne, páni poslanci. Poprosím vás, zaujmite svoje miesta. Otváram rokovanie 44. schôdze Národnej rady Slovenskej republiky. Poprosím vás, páni poslanci. Chcem vás požiadať, aby sme sa pred začatím rokovania prezentovali a zistili, či sme uznášaniaschopní. Prosím, prezentujme sa. Poprosím vás, prosím, prezentujme sa. Páni poslanci, poprosím vás o pokoj. (Prezentácia.) Zisťujem, že je prítomných 126 poslancov, teda Národná rada je schopná uznášať sa a môžeme pokračovať v rokovaní. Na 44. schôdzi Národnej rady budú overovateľmi poslanci Mária Janíková a Ján Mičovský. Náhradníkmi budú poslanci Ľubica Rošková a Jozef Mikloško. Na dnešnom rokovacom dni o ospravedlnenie požiadali páni poslanci Gabriel Csicsai, Dušan Čaplovič, Anton Martvoň a Ivan Mikloš. Skôr ako pristúpime k schvaľovaniu návrhu programu 44. schôdze, dovoľte mi, vážené panie poslankyne, páni poslanci, aby som vám podala niektoré informácie. Pán Pavol Paška sa listom z 24. novembra 2014 vzdal funkcie predsedu Národnej rady ako aj mandátu poslanca Národnej rady. Uvedeným dňom jeho mandát poslanca zanikol. Na zaniknutý mandát pána poslanca Pašku nastúpi náhradník. (Potlesk.) V tejto súvislosti len doplním, že na základe rozhodnutia predsedu som bola poverená vykonávaním funkcie predsedu Národnej rady až do zvolenia nového predsedu. Ďalej vás chcem informovať, že prezident Slovenskej republiky Andrej Kiska prijal dnes, t. j. 25. novembra 2014 v dopoludňajších hodinách demisiu člena vlády Slovenskej republiky Petra Pellegriniho, povereného riadením Ministerstva školstva, vedy, výskumu a športu Slovenskej republiky. Pán Pellegrini si dnešným dňom začal uplatňovať mandát poslanca Národnej rady. Tým zanikol mandát poslancovi Petrovi Gažimu, ktorý nastúpil ako náhradník strany SMER – sociálna demokracia na neuplatňovaný mandát poslanca Pellegriniho. Ďalej chcem uviesť, že predseda klubu poslancov SDKÚ – DS listom z 24. novembra 2014 oznámil, že poslanec Martin Fedor 19. novembra 2014 vystúpil z poslaneckého klubu za Slovenskú demokratickú a kresťanskú úniu – Demokratickú stranu. Tým klesol počet poslancov klubu pod hranicu 8 poslancov a podľa § 64 ods. 5 zákona o rokovacom poriadku klub poslancov za Slovensku demokratickú a kresťanskú úniu – Demokratickú stranu zanikol k 19. novembru 2014. Prosím, aby ste uvedenú informáciu zobrali na vedomie a teda Národná rada zobrala na vedomie túto informáciu. Návrh programu 44. schôdze vám bol rozdaný. Skôr ako dám slovo poslancom, ktorí chcú navrhnúť zmenu alebo doplnenie programu, uvádzam, že na návrh gestorských výborov návrhy rozpočtov príslušných inštitúcií, ako aj správy uvedú ich predkladatelia, ako sú uvedení v návrhu programu. Na to, aby mohli uvedené materiály uviesť a vystúpiť v rozprave, je potrebný súhlas Národnej rady. Navrhujem, aby sme tento súhlas vyslovili schválením programu ako celku, pokiaľ niekto nepredloží iný návrh. Teraz sa pýtam, panie poslankyne, páni poslanci, či má niekto z vás návrhy na zmenu alebo doplnenie programu. Nech sa páči, pán poslanec Frešo.
Sulík, Richard, predseda NR SR (2011-06-02):
Ďakujem. Vyhlasujem rozpravu za skončenú. Chce zaujať stanovisko navrhovateľ? Áno. Nech sa páči.
Zmajkovičová, Renáta, podpredsedníčka NR SR (2012-11-29):
Ďakujem, pán minister. Ďalšiu otázku položil pán poslanec Zsolt Simon ministrovi pôdohospodárstva a rozvoja vidieka Ľubomírovi Jahnátkovi, ktorá znie: „Vážený pán minister, aký je stav čerpania finančných prostriedkov v Programe cezhraničnej spolupráce Maďarsko – Slovensko a aký je predpoklad ich ďalšieho čerpania, aké kroky ste vykonali od nástupu do funkcie, aby Slovenská republika sa stala riadiacim orgánom pre celý tento program na obdobie na obdobie 2014 – 2020?“ Nech sa páči, pán minister.
B. Bugár, podpredseda NR SR: (2005-05-17):
Pani poslankyňa, nech sa páči, máte slovo.
P. Hrušovský, predseda NR SR: (2004-03-04):
„Vážený pán premiér! Čo je pravdy na tom, že automobilka Rover prejavila záujem investovať do výstavby podniku na výrobu automobilov na východnom Slovensku?“ Nech sa páči.
Bugár, Béla, podpredseda NR SR (2019-05-13):
Nech sa páči, prezentujme sa a hlasujme. (Hlasovanie.) Prítomných 133, za 132, 1 nehlasoval. Návrh sme schválili. Teraz vás poprosím, pani poslankyňa, aby ste uviedli hlasovanie v prvom čítaní o vládnom návrhu zákona, ktorým sa mení a dopĺňa Trestný zákon (tlač 1427). (Hlasovanie o vládnom návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony , tlač 1427.)
Glváč, Martin, podpredseda NR SR (2018-06-13):
Ďakujem. Pýtam sa, či sa chce do rozpravy prihlásiť niekto ústne. Dvaja poslanci, traja. Končím možnosť prihlásiť sa. Prvý, pán poslanec Krajčí, nech sa páči.
Pčolinský, Peter, podpredseda NR SR (2023-06-27):
Končím možnosť prihlásiť sa s faktickými. Na vaše vystúpenie je deväť faktických. S prvou pán poslanec Pročko.
Farkašovský, Karol, poslanec NR SR (2016-11-30):
Ďakujem za slovo. Myslím si, že v tejto súvislosti je dobré pripomenúť to staré porekadlo, že remeslo má zlaté dno. A plne súhlasím s tým, že treba práve tú odbornú výchovu mládeže podporovať aj z dlhodobejšieho hľadiska, teda takého, povedal by som, strategického. A myslím si, že tento návrh práve v tom dlhodobejšom horizonte je nápomocný k tomu, aby sa aj záujem študentov usmernil na odbory, ktoré povedzme nie sú také populárne ako stredoškolské a následne vysokoškolské. Ono to prostredie sa môže zdať konkurenčné medzi jednotlivými strednými odbornými školami, ale v konečnom dôsledku konkurencia je zdravá a ten, kto má potenciál, tak prežije. Aj, samozrejme, s podporou ministerstva školstva. Okrem toho si myslím, že stredné odborné školy môžu omnoho intenzívnejšie, tak ako je to aj inde vo svete, spolupracovať s firmami, ktoré potrebujú aj remeselníkov a ktoré budú mať záujem o absolventov týchto stredných odborných škôl a budú schopné, myslím tie firmy, vzdelávanie tohto typu aj dotovať. Takže ja to vnímam skôr z takého dlhodobejšieho strategického pohľadu ako užitočný počin. Ďakujem.
I. Radičová, poslankyňa: (2008-07-01):
A čo sa týka mojich vlastných návrhov a zákonov, vy ste vtedy neboli poslankyňou Národnej rady Slovenskej republiky, ale táto snemovňa okrem 7 zákonov, a nebudem tým zdržovať publikum, prijala aj novelu zákona o sociálnom poistení s množstvom zmien, ktoré posúvali riešenie, takže ak vy stíhate viac, kompliment. Čo sa týka pripomienok, ktoré ste vymenúvali, chcem podotknúť a podčiarknuť jeden vážny problém, ktorý ste vašimi návrhmi riešení obišli. Každý občan, ktorý je nemocensky poistený a čerpá si následne nemocenské poistenie, či už cez materskú dovolenku alebo pri známej práceneschopnosti alebo pri ošetrovaní člena rodiny, za toto obdobie dostáva náhradu ušlej mzdy, to je princíp nemocenského poistenia, ale, podčiarkujem, napriek tomu, že sa mu doba zaratúva do dôchodkového poistenia, s náhradou nula, znamená to, že ak je občan dlhodobejšie na PN alebo má mamička viacero detí a tých 6 týždňov je tá miera náhrady nula, im sa to vážne potom prejavuje vo výške dôchodkov. Môj pozmeňujúci návrh reaguje, pani poslankyňa, na tento problém, aby sa v období tých 6 týždňov nerátala miera náhrady nulová, ktorá následne znižuje priemerný osobný mzdový bod, ale tá výška, ktorá nastupuje až po narodení dieťaťa, teda 60 % priemerného mesačného príjmu. To je pointa môjho pozmeňujúceho návrhu. A otváram na diskusiu, pretože nechcela som vyjsť hneď s väčším a širším návrhom, že rovnaké riešenie by sme mali urobiť pre celé nemocenské poistenie, pretože principiálne je namieste otázka, prečo keď som bol nemocensky poistený, sa mi iba poskytuje náhrada ušlej mzdy, a nie aj dôchodkové poistenie. Ten transfer je tam možný, dávam to naozaj vám na návrh do zapracovania tej pripravovanej legislatívnej zmeny, pretože keď sa plánuje, a postrehla som, že áno, je to tak, zmeniť fondové rozloženie z hľadiska reality, pred takýmto krokom by bolo vhodné najprv vyriešiť transfer z nemocenského poistenia na dôchodkové poistenie. On sa deje tak či tak, ale neadresne. Takto by to bolo adresné presunutie na zabezpečenie výšky dôchodkov podľa toho, ako si poistenec prispieval do systému. Osoba, ktorá nebola nemocensky poistená minimálne 270 dní, teda nemá nárok na vznik materskej dávky. Preto hovoriť o neprispievateľoch do systému, ktorí potom by dostávali nejaké náhrady, je nezmyslom, pretože tá podmienka v zákone stanovená je. Takže ak chceme naozaj riešiť prísun príjmov do priebežného systému dôchodkového, tak je to aj spôsob, kedy za občanov, ktorí často aj dlhodobo sú na PN alebo zároveň ešte ošetrujú člena rodiny, k tomu pripočítame materskú. A z tohto hľadiska okamžite vidíme, ako sa nám to s tou nulou bude premietať do budúcej výšky dôchodkov. Aj toto je jeden z faktorov, ktorý spôsobuje, že práve ženy majú potom dôchodky v budúcnosti nižšie. Takže zdôrazňujem, toto je zámer pozmeňujúceho návrhu, ktorý som ctenej snemovni predložila. Ďakujem veľmi pekne.
Danko, Andrej, podpredseda NR SR (2024-01-09):
Pán poslanec Pročko s procedurálnym.
Blanár, Juraj, podpredseda NR SR (2021-12-01):
Pán poslanec Žiak bol posledný, ktorý vystúpil v rozprave, preto vyhlasujem rozpravu za uzavretú. Chce zaujať k rozprave stanovisko pán navrhovateľ? Nie. ďakujem. Poprosím pána spravodajcu, aby ohlásil termín hlasovania.
P. Paška, predseda NR SR: (2010-03-03):
(Hlasovanie.) 137 prítomných, 126 bolo za, 11 sa zdržalo. Tieto body sme schválili.
Bugár, Béla, podpredseda NR SR (2018-05-29):
Prezentujme sa a hlasujme. (Hlasovanie.) Prítomných 120 poslancov, za 16, proti 56, zdržalo sa 39 poslancov, nehlasovali 9. Konštatujem, že návrh sme neschválili. Teraz vás prosím, pán poslanec, aby ste uviedli ďalšie hlasovanie v prvom čítaní o návrhu poslancov Kotlebu, Schlosára, Moru a Kecskésa na vydanie zákona, ktorým sa mení a dopĺňa Trestný poriadok (tlač 963). (Hlasovanie o návrhu poslancov Národnej rady Slovenskej republiky Mariana Kotlebu, Rastislava Schlosára, Jána Moru a Jána Kecskésa na vydanie zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov a ktorým sa menia a dopĺňajú niektoré zákony , tlač 963.)
Paška, Pavol, predseda NR SR (2012-06-19):
Ďakujem. Pán spravodajca, chcete zaujať stanovisko. (Reakcia spravodajcu.) Nie. Ďakujem pekne. Prerušujem rokovanie o tomto bode. Budeme teraz pokračovať hlasovaním o prerokovaných bodoch programu. Poprosím všetkým, aby zaujali svoje miesta v rokovacej sále. Ako o prvom budeme hlasovať v druhom čítaní o návrhu poslancov Národnej rady Slovenskej republiky Maroša Kondróta a Andreja Kolesíka na vydanie zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a o zmene a doplnení zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov (tlač 29). Pán poslanec Přidal, poprosím, aby ste uviedli hlasovanie.
Paška, Pavol, predseda NR SR (2012-05-04):
Pán poslanec Martvoň.
V. Novotný, poslanec: (2003-09-19):
Vládny návrh zákona, ktorým sa mení a dopĺňa zákon Národnej rady č. 277/1994 Z. z. o zdravotnej starostlivosti v znení neskorších predpisov a o zmene a doplnení niektorých zákonov, prerokovali výbory: Ústavnoprávny výbor Národnej rady, uznesenie č. 198 z 2. septembra 2003, Výbor Národnej rady pre vzdelanie, vedu, šport a mládež, kultúru a médiá uznesenie č. 101 z 5. septembra a Výbor Národnej rady Slovenskej republiky pre zdravotníctvo uznesenie č. 58 z 2. septembra. Všetky uvedené výbory súhlasili s predloženým návrhom zákona s pozmeňujúcimi a doplňujúcimi pripomienkami. Z uznesení výborov uvedených pod bodom 3 tejto správy vyplýva 67 pozmeňujúcich a doplňujúcich návrhov, ktoré máte uvedené v časti  4 spoločnej správy, preto ich nebudem čítať. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 277/1994 Z. z. o zdravotnej starostlivosti vyjadrených v ich uzneseniach uvedených pod bodom 3 tejto správy a v stanovisku gestorského výboru odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 277/1994 Z. z. o zdravotnej starostlivosti v znení neskorších predpisov a o zmene a doplnení niektorých zákonov, schváliť s odporúčanými pozmeňujúcimi a doplňujúcimi návrhmi. Súčasne gestorský výbor odporučil hlasovať en bloc o doplňujúcich a pozmeňujúcich návrhoch uvedených pod č. 1 až 67 s odporúčaním schváliť ich. Gestorský výbor ďalej poveril spoločného spravodajcu výborov Viliama Novotného predniesť v súlade s § 80 zákona o rokovacom poriadku spoločnú správu výborov na schôdzi Národnej rady Slovenskej republiky v zmysle príslušných ustanovení. Predmetná spoločná správa výborov Národnej rady Slovenskej republiky o prerokovaní vládneho návrhu zákona č. 277/1994 Z. z. o zdravotnej starostlivosti v znení neskorších predpisov a o zmene a doplnení niektorých zákonov bola schválená uznesením Výboru Národnej rady Slovenskej republiky pre zdravotníctvo, teda gestorským výborom č. 63 z 10. septembra 2003. Vážená pani predsedajúca, skončil som, prosím, otvorte rozpravu v druhom čítaní. Z. Martináková, podpredsedníčka NR SR: Ďakujem, pán poslanec. Otváram rozpravu. Písomne sa neprihlásil žiaden z poslancov. Prosím, ak máte záujem, prihláste sa ústne do rozpravy. Vyhlasujem rozpravu za skončenú a prerušujem rokovanie o tomto návrhu. Nasleduje druhé čítanie o vládnom návrhu zákona o skončení činnosti a spôsobe zániku Fondu detí a mládeže. Vládny návrh zákona ste dostali pred prvým čítaním ako tlač 244, informáciu o prerokovaní návrhu vo výboroch ako tlač 244a. Prosím ministra školstva pána Martina Fronca, aby návrh zákona odôvodnil.
Paška, Pavol, predseda NR SR (2012-09-18):
Hlasujeme. (Hlasovanie.) 148 prítomných, 112 bolo za, 36 sa zdržalo. Schválili sme návrh novely zákona č. 555/2005 Z. z. o energetickej hospodárnosti budov a č. 50/1976 o územnom plánovaní a stavebnom poriadku (stavebný zákon). Pán poslanec, uveďte ešte jedno hlasovanie, a to v druhom čítaní o vládnom návrhu zákona o inteligentných dopravných systémoch v cestnej doprave a o zmene a doplnení niektorých zákonov . Je to tlač 139.
Kolíková, Mária, poslankyňa NR SR (2023-06-15):
Jednoznačne podporujem vyjadrenie pána poslanca Suska aj pána poslanca Dostála a prinajmenšom je nevyhnutné teraz, aby sa tým zaoberal ústavnoprávny výbor, ak sa rozhodla časť poslancov teraz, lebo ani to nie je väčšina vlastne všetkých poslancov, ktorá takto zahlasovala, že chce prelomiť akýkoľvek úzus a výklad zákona, ktorý tu doteraz bol, tak, samozrejme, že sa vystavuje riziku, že všetky návrhy budú posúdené ako protiústavné všetkými ďalšími orgánmi, ktoré s tým budú mať čo dočinenia, a rovnako je predpoklad, že keď sa tým bude zaoberať Ústavný súd, tak to bude dôvod aj na pozastavenie účinnosti. Tak ja neviem, že či naozaj chceme ísť touto cestou.
Glváč, Martin, podpredseda NR SR (2017-06-15):
Ďakujem. Otváram všeobecnú rozpravu. Do rozpravy som dostal jednu písomnú prihlášku, za klub OĽANO pani poslankyňa Verešová. Nech sa páči. (Reakcia navrhovateľky.) Prosím? Ako prvá, nech sa páči.
Frešo, Pavol, poslanec NR SR (2014-03-27):
Ďakujem veľmi pekne. Vážené pani poslankyne, vážení páni poslanci, vážení prítomní, Výbor Národnej rady Slovenskej republiky pre pôdohospodárstvo a životné prostredie svojím uznesením č. 240 z 11. marca 2014 ma určil za spravodajcu k návrhu poslancov Národnej rady Slovenskej republiky Ľubomíra Galka a Lucie Nicholsonovej na vydanie zákona, ktorým sa mení a dopĺňa zákon Národnej rady č. 152/1995 Z. z. o potravinách v znení neskorších predpisov. V súlade s § 73 zákona o rokovacom poriadku podávam v prvom čítaní spravodajskú informáciu o predmetnom poslaneckom návrhu zákona. Uvedený návrh bol doručený poslancom Národnej rady Slovenskej republiky v stanovenej lehote, čím boli splnené podmienky určené § 72 ods. 1 zákona o rokovacom poriadku, t. j. doručenie o návrhu najmenej 15 dní pred schôdzou Národnej rady Slovenskej republiky, na ktorej sa uskutoční jeho prvé čítanie. Predseda Národnej rady Slovenskej republiky posúdil uvedený návrh podľa § 70 ods. 1 zákona Národnej rady o rokovacom poriadku, podľa legislatívnych pravidiel a zaradil ho v súlade s § 72 ods. 2 rokovacieho poriadku na rokovanie dnešnej, 33. schôdze Národnej rady Slovenskej republiky. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti uvedené v legislatívnych pravidlách. Zo znenia poslaneckého návrhu zákona je zrejmý účel navrhovanej úpravy. Všeobecná časť dôvodovej správy obsahuje všetky zákonom požadované informácie. Osobitná časť dôvodovej správy obsahuje odôvodnenie jednotlivých ustanovení. A problematika poslaneckého návrhu nie je upravená v práve Európskej únie a nie je obsiahnutá v judikatúre Súdneho dvora Európskej únie. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby Národná rada Slovenskej republiky sa uzniesla v zmysle § 73 ods. 3 písm. c) o rokovacom poriadku na tom, že po rozprave odporučí uvedený poslanecký návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky z 27. februára 2014 č. 897 a podľa § 71 rokovacieho poriadku Národnej rady Slovenskej republiky navrhujem, aby poslanecký návrh zákona prerokovali nasledovné výbory: Ústavnoprávny výbor Národnej rady Slovenskej republiky, Výboru Národnej rady Slovenskej republiky pre hospodárske záležitosti a Výbor Národnej rady Slovenskej republiky pre pôdohospodárstvo a životné prostredie. Za gestorský výbor navrhujem Výbor Národnej rady Slovenskej republiky pre pôdohospodárstvo a životné prostredie. Odporúčam, aby uvedené výbory predmetný poslanecký návrh zákona prerokovali v termíne do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Pani predsedajúca, skončil som, prosím, otvorte rozpravu.